**সাইফউদ্দিনকে কাতার পাঠাচ্ছে বিসিবি**

দীর্ঘদিন ধরেই পিঠের ব্যথায় ভুগছেন পেস বোলিং অলরাউন্ডার মোহাম্মদ সাইফউদ্দিন। তাকে উন্নত চিকিৎসার জন্য কাতারে পাঠাচ্ছে বাংলাদেশ ক্রিকেট বোর্ড (বিসিবি)।

সাইফউদ্দিনের সঙ্গে উন্নত চিকিৎসা নিতে কাতার যাচ্ছেন অনূর্ধ্ব-১৯ বিশ্বকাপজয়ী দলের খেলোয়াড় অভিষেক দাস ও পেসার আশিকুর জামান। কাতারে ‘আসপেতার’ নামে একটি হাসপাতালে চিকিৎসা নেবেন তারা।

দোহার স্পোর্র্টস সিটি স্ট্রিটে অবস্থিত ওই বিশেষায়িত হাসপাতালে ক্রীড়াবিদদের চিকিৎসা করা হয়। সব ঠিক থাকলে শনিবার তাদের তিনজনের উড়াল দেওয়ার কথা।

সাইফউদ্দিনের ইনজুরির অবস্থা এখন ভালো। খুব বেশি সমস্যা হচ্ছে না। কিন্তু বারবার ব্যথা ফিরে আসায় তাকে পর্যবেক্ষণ করতে চায় বিসিবির মেডিকেল বিভাগ।

চিকিৎসকরা যদি মনে করেন আর কোনো চিকিৎসার প্রয়োজন নেই, তাহলে মাঠে নামতে পারবেন তিনি। সবশেষ সাইফউদ্দিন জাতীয় দলে খেলেছেন গত বছর অক্টোবরে পাকিস্তানের বিপক্ষে।

একই কারণে অভিষেক দাস ও আশিকুরের ক্যারিয়ার থমকে আছে। অভিষেকও পিঠের সমস্যায় ভুগছেন। সবশেষ ঢাকা প্রিমিয়ার লিগে একটি ম্যাচ খেলেছেন। আশিকুর সবশেষ পেশাদার ক্রিকেট খেলেছেন বিপিএলে।